225 Medicus, Medicina, Mederi

Medicina duplex est. Nam quedam est curatiua infirmitatis, quedam conseruantia sanitatis, set cure efficaciam impedit.

Primo, torpor et negligencia in prouidencie in ipso paciente, sicut accipere medicinam in extermis. Nichil post mortem nichil valet. Exemplum in diuite opulone qui peciit guttaui aque post mortem, Jer. 46[:11]: *Frustra multiplicas* tibi medicinalia *sanitas non erit tibi*. Ideo Eccli. 18[:20]: *Ante languorem adhibe medicinam*, scilicet, penitencie, *et ante judicium*, scilicet, mortis, *interroga teipsum*, ut pares responsiones nam Deus parat allegaciones diabolus acciones.

Secundo, impedit curam rancor iracundie quo ad proximum, sicut homini sine preparacione non datur medicina. Hanc preparacionem docet Dominus, Matt. 6[:14]: quod homines dimittant *hominibus* debita sua. Eccli. 28[:4]: *In hominem sibi similem non habet misericordiam, et* pro *peccatis suis deprecatur*, quasi dicens, frustra nam in eadem causa uult exau- /f. 68ra/ diri et non exaudire.

¶ Exemplum in Esau qui non inuenit locum penitencie quamuis cum lacrimis inquisisset eam, Rom. 9[:13]. Racio est quia ex indignacione non ex compassione lacrimas fudit.

Tercio, ipsemet curam tumor inobediencie, Ysai. 1[:5-6], qui desperauit de medico.

¶ Conservicio sanitatis triplex est. Prima est frequens recordacio diuinice passionis, sicut videns patibulum cauet a furto et homicidio, Psal. [102:2-3]: *Benedic, anima mea, Domino*, et sequitur, *qui sanat infirmitates tuas.*

¶ Secunda, est debita participacio sacramenti altaris quia illud comfortat animam sicut cibus corpus Eccli. 38[:4]: *Altissimus creavit de terra medicamenta*, id est, de beata Virgine.

Tercio, continuacio bone societatis. Exemplum de Principe qui quesiuit a duobus quid de eo dicerent homines, et vnus respondit, Si haberes bonam societatem bonus esses. Alius dixit, Si bonus esses bonam societatem haberes tecum, Eccli. [12:13]: *Quis* moderabitur *incantatori percusso a serpente*, etc., *omnibus qui* apropinguant *bestiis*, id est, peccatoribus quorum aliqui sunt leues per superbiam, nociue per mundum, aliqui canes per iram, aliqui talpe per auariciam, aliqui lupi per gulam, quasi dicens, cum tali, nullus medebitur nam secundum Psal. [17:26]: *Cum sancto sanctus eris*.

Item, inter hec sciendum est quod duo reddunt medicum perfectum theorica et practica, scilicet, scientia et operacio. Sic et medicum spiritualem perficiunt scire et operari, Eccli. 38[:7]: *Curans* medicus *mitigabit dolorem*. Sic facit prelatus ecclesiasticus, Jer. 8[:22]: *Numquid resina non est in Galaad*? *aut medicus non est ibi*? Et cum multi sunt qui non curantur, non quia medici sunt imperiti aut medicina inefficax, sed quia impedimentum est ex parte infirmi, Sap. 1[:14]: *Non est* eis *medicamentum exterminii*. Et hoc contingit ex 7 causis quarum prima est superbia presumpcio, quia tantum confidunt de medico quod non curant de hiis sine quibus non est salus, 2 Paral. 16[:12]: *Ægrotavit Asa, dolore pedum,* sequitur, *sed* *confisus* *in* auxilio *medicorum* mortus *est*.

¶ Expositione ibi quod aliqui sic confidunt in antichristo quorumdam sanctorum quod Dominum necgligunt, Jer. 7[:16]: *Noli orare pro populo* isto, *quia non exaudiam te*.

Secunda causa est frequens impaciencia que turbat cor et cerebrum, et sanguinem accendit et hoc facit ira, Eccli. 28[:3]: *Homo homini* servat *iram*, *et quærit a Deo medelam*.

¶ Tercia causa est morbi inueteracio preuelens supra vires nature. Et hoc facit accidia, Eccli. 10[:11]: *Languor prolixior gravat medicum*.

Quarta causa est exterior solicitudo stuporem inducens et naturam confundens. Hoc facit auaricia, Luc. 5[:31]: *Non egent sani medico*.

Quinta est appetitus inordinatus quod facit gula, Lam. 2[:13]: *Magna velut mare contritio tua*, id est, abundancia, *appetituum quis medebitur tui*.

Sexta est continua desperacio nature et fluxus continuus quod est luxura, Marc. 5[:25-26]: *Erat* quedam *mulier*, *in profluvio sanguinis* que *multa* expenderat in *medicis*, et nichil ei proficit sed solus Deus est verus medicus animorum [Eccli.] 38[:2]: *A Deo est omnis* *medela*. Si ergo sanitas non proueniat, impetum potest esse aut ex parte medentis quia forte ignorans est aut ex parte infirmi quia negligens est.

De primo, Luc. 4[:23]: *Medice cura teipsum*. Ysai. 3[:7]: *Non sum medicus*.

De secundo, Eccli. 10[:11]: *Languor prolixior gravat medicum* extermini, sicut contingit in Asa rege [2 Paral. 16:12]. Quod indispositione ex parte infirmi impediat curam patet Lam. 2[:13]: *Magna velut mare contritio tua, quis medebitur tui*?

Hic tanguntur duo, grauitas flagicii cum dicitur *magna*, vel difficultas remedii cum dicitur *quis* *medebitur*. Contritionem vocat hic confractionem dissipacionem gracie conseruatiue. Nam aliqui sunt ita confracti quod nichil eis manet integrum quoniam secundum omnes sui partes et potencias effluent. Nam sensus effluit per delectaciones noxias. Intellectus effluit per inquisiciones friuolas et forte per erroneas voluntas affluit per affections sordidas. Membra exterior effluent per operaciones illicitas, de qua contricione dicitur in Psal. [13:3]: *Contritio et infelicitas in viis eorum*.

Hanc /f. 68rb/ contritionem, hanc constructionem comparat Jeremias [51:42] mari propter fluctuum inquietudinem, propter status incertitudinem, propter monstrorum multitudinem et sequitur de difficultate remedii cum dicitur [Lam. 2:13]: *Quis medebitur tui*, non innuit hic inpossibilitatem set difficultatem remedii, quasi dicens, vix aliquis medebitur tui. Nam culpa tua ita inueterata est quod vix medelam admittat. Processum est, enim, a cogitacione in dileccionem, a dileccione in concessum, a consensus in ops, ab opera in frequentacionem, a frequentacione in defensionem, a defensione in induracionem, ab induracione in non curacionem et desperacionem.

Et tunc implebitur quod dicitur, [Prou. 18:3]: *Impius, cum in profundum peccatoum venerit, contempnit*, scilicet, culpe medicinam. Hec pestis curari non poterit nisi per veram contricionem et per confessionem sacerdotum factam secundum illud [Psal. 87:11]: *Medici suscitabunt, et confitebuntur tibi*?

Sed quamuis in omnibus talibus sit medendi difficultas generalis. In clericis tamen et viris ecclesiasticis est difficultas spiritualis. Vnde Chrisostomus *Super Mattheum*, secularis homo post peccatum ad penitentiam facile redit. Clericus vero scripturis imbutus si semel cepit contemnere, numquam excitatur ut timeat. Et sequiur ibi, Quis vnquam vidit clericum cito penitentiam agentem? Nam si deprehensus aliquando se humiliauerit, non ideo dolet quia peccauit set confunditur quia gloriam et fama amisit. Ideo dicitur de quibusdam qui alios deberent curare, Luc. 4[:23]: *Medice cura teipsum*. Ne sic per Dei domum et vicinum precipitacio quia secundum Gregorium, *Moralium* 30, multi per accepta dona in vicium superbie corrumpunt. Sancti, enim, in suis operibus tria considerare debent. Ne praua agant, neque recta sunt omittant, ne bonis expletis intumescant. Secundum Gregorium *Super Ezechielem* libro 2 homilia 7.

Item, *Medice cura teipsum*, [Luke 4:23] ne sit in medicando indebitus ordo quia secundum Augustinum, *Super Joannem*, homilia 25, si medicus causam egritudinis nesciat non curat, quamuis ad tempus curatus videatur. Nam causa manente morbus repetitur. Causa morborum est superbia, Eccli. 10[:15]: *Initium omnis peccati superbia*. Ideo circa superbiam et non erit iniquitas, ideo dicatur doctori, *Medice cura teipsum*, [Luc. 4:23], ne sit iudicendo exterius, arrogans ostentacio, quia secundum Gregorium, *Moralia* 24, tales non appetunt auditores erudire, sed se ipsos ostentare.

Ideo, *Medice cura teipsum*, [Luke 4:23], ne sit per contraria opera doctrine destructio. Cum enim actiones et sermones dissonant interimunt verum secundum Philosophum in *Ethica*. Quia sic foret vna manus edificans, id est, sermo, et alia destruens, id est, operacio. Ergo probemus nos et scrutemur angulos cordium ne sint in nobis reprehensibilia et sic sint, curemur, et si non sint, caueamus ne sint. Fodiatur paries cordis si forte videantur *abhominaciones maiores*, Ezech. 8[:6]. Et quia medicus debet esse apud egrotum in reputacione et veneracione, in dileccione ut si credat, honoret, diligat et sic facilius possit mederi. Non omittat aliud de continentibus quin famam suam custodiat.

De qua vide supra, c. [134] Fama.

Medium uide infra. fol. [69v], [c. 232].